আতঙ্কের মাঝে ডোমকলে SIR সহায়তা ক্যাম্প চালু কংগ্রেসের!

ওয়েব ডেস্ক : ৪ নভেম্বর, মঙ্গলবার থেকে রাজ্য জুড়ে শুরু হতে চলেছে এসআইআর (SIR) প্রক্রিয়া। তা চলবে আগামী ৪ ডিসেম্বর পর্যন্ত। এ নিয়ে আতঙ্কের সৃষ্টি হয়েছে বহু সাধারণ মানুষের মধ্যে। অনেকে বিভিন্ন নথি জোগাড় করতে লেগে পড়েছেন। কেউ আবার ভয়ে ব্যাঙ্ক থেকে টাকা তুলে নিচ্ছেন। এসআইআর ইস্যুতে রাজ্যজুড়ে আতঙ্কের আবহের মধ্যে সাধারণ মানুষের পাশে দাঁড়াল কংগ্রেস (Congress)।

ডোমকলের (Domkal) ভগীরথপুরে কংগ্রেসের উদ্যোগে চালু হল এসআইআর সহায়তা ক্যাম্প। এই ক্যাম্পের মাধ্যমে দিনরাত ২৪ ঘন্টা দেওয়া হবে পরিষেবা, জানানো হবে অজানা তথ্য। এই ক্যাম্প চালু হওয়ার সময় সেখানে উপস্থিত ছিলেন ব্লক কংগ্রেস সভাপতি তহিদুল ইসলাম ও পঞ্চায়েত প্রধান আফতাব উদ্দিন।

আরও খবর : নদিয়ায় ইডি হানা! কী কারণে এই অভিযান?

অন্যদিকে, কংগ্রেস (Congress) জানিয়েছে, ডোমকল বিধানসভার প্রতিটি বুথে রাখা হয়েছে কর্মী, যাতে কেউ সমস্যায় পড়লে সঙ্গে সঙ্গে সাহায্য পান। এসআইআর নিয়ে বিভ্রান্তি ও আতঙ্কের মধ্যেই সাধারণ মানুষের পাশে দাঁড়িয়েছে কংগ্রেস। আতঙ্কের মধ্যে এমন ব্যবস্থাকে সাধুবাদ জানিয়েছেন স্থানীয় বাসিন্দারা।

কারণ এসআইআর (SIR) নিয়ে সাধারণ মানুষের মধ্যে হুড়োহুড়ি পড়ে গিয়েছে। ২০০২ সালে ভোটার তালিকায় নাম রয়েছে কি না, তা জানার চেষ্টা করছেন অনেকে। নাম না থাকলে কী কী নথি জমা দিতে হবে, তা জোগার করার চেষ্টা করছেন অনেকে। বহু সাধারণ মানুষ ভয় পাচ্ছেন ২০০২ সালের তালিকায় নাম না দেখাতে পারলে বা কোনও নথি দেখাতে না পারলে, হয়তো দেশ থেকে তাড়িয়ে দেওয়া হতে পারে। সেই আতঙ্কে অনেকের মৃত্যুর খবরও সামনে এসেছে। এমন পরিস্থিতিতে এসআইআর সহায়তা ক্যাম্প খোলা হল কংগ্রেসের তরফে।