বাংলায় সিপিএমের সঙ্গে জোট নয়, দিল্লির বৈঠকে চূড়ান্ত সিদ্ধান্ত

নয়াদিল্লি: আসন্ন পশ্চিমবঙ্গ বিধানসভা নির্বাচনে (West Bengal Assembly Election 2026) সিপিএমের (CPIM) সঙ্গে কোনও জোটে যাচ্ছে না কংগ্রেস (Congress)। এককভাবেই ভোটে লড়ার সিদ্ধান্ত নিয়েছে দল। বৃহস্পতিবার দিল্লিতে কেন্দ্রীয় কংগ্রেস নেতৃত্ব ও প্রদেশ কংগ্রেস নেতৃত্বের বৈঠকের পর এই সিদ্ধান্ত চূড়ান্ত হয়।

দিল্লির ওই বৈঠকে উপস্থিত ছিলেন কংগ্রেস নেতা রাহুল গান্ধী, দলীয় সভাপতি মল্লিকার্জুন খাড়গে, প্রদেশ কংগ্রেস সভাপতি শুভঙ্কর সরকার এবং প্রদেশ কংগ্রেসের পর্যবেক্ষক গুলাম আহমেদ মীর। বৈঠক শেষে সিদ্ধান্তের কথা প্রকাশ্যে জানান মীর।

আরও পড়ুন: আসন্ন নির্বাচনে একাই লড়বে কংগ্রেস! সিদ্ধান্ত এআইসিসি-র বৈঠকে

গুলাম আহমেদ মীর বলেন, “সিপিএমের সঙ্গে জোট হলে কংগ্রেসের কর্মী-সমর্থকদের মনোবল ভেঙে পড়ে। কর্মীদের মতামতকে গুরুত্ব দিয়েই নেতৃত্ব সিদ্ধান্ত নিয়েছেন যে কংগ্রেস একাই লড়বে। আমাদের কর্মীরা চান, সব আসনেই কংগ্রেস এককভাবে প্রতিদ্বন্দ্বিতা করুক।”

প্রসঙ্গত, লোকসভা ভোটের পর অধীর চৌধুরীকে সরিয়ে শুভঙ্কর সরকারকে প্রদেশ কংগ্রেস সভাপতি করা হয়। দায়িত্ব নেওয়ার পর থেকেই তিনি একক লড়াইয়ের পক্ষেই ইঙ্গিত দিয়ে আসছিলেন। কেন্দ্রীয় নেতৃত্বও যে সিপিএমের সঙ্গে জোটে আগ্রহী নয়, তার ইঙ্গিত মিলেছিল আগেই।

সাম্প্রতিক সময়ে জোট প্রশ্নে সিপিএম ও কংগ্রেস নেতৃত্বের মধ্যে প্রকাশ্য টানাপোড়েন ও বাকবিতণ্ডা দেখা গিয়েছিল। সেই আবহেই শেষ পর্যন্ত বাংলার ভোটে একা লড়ার পথে হাঁটার সিদ্ধান্ত নিল কংগ্রেস।